«Առաջին» լրատւականը, եթէ հաւատանք իրենց խօսքին, «այսօրւանից սկսած անդրադառնալու է ընտրական գործընթացի բոլոր մասնակիցներին՝ իրենց ծրագրերով ու թեկնածուներով, ինչպէս նաեւ անդրադառնալու է քարոզարշաւին՝ վերլուծելով 12 օրերի ընթացքը, հնչած գաղափարները, կուսակցութիւնների ու դաշինքների մարտավարութիւնը, նախընտրական խոստումները»: Եթէ համարենք, որ Դաշնակցութեան թեկնածուին արդէն իսկ «անդրադարձել են», ապա կարելի է ասել, որ դա արել են թերի եւ շատ ապաշնորհ ձեւով: Ինչո՞ւ եմ սա ասում, որովհետեւ Միքայէլ Մանուկեանին շատ-շատերը գիտեն Արցախեան հերոսամարտի օրերից, նրան ճանաչում են որպէս հարուստ կենսափորձ ունեցող, բնաւորութեամբ զուսպ եւ շիտակ հայ մարդու, որին ոչ պետական եւ ոչ էլ կուսակցական ղեկավար մարմիններում ստանձնած պաշտօնները չփոխեցին: Երեւանի քաղաքապետի այսօրւայ լաւագոյն թեկնածուներից մէկի` Միքայէլ Մանուկեանի մասին ուրիշ ասելիք չունէ՞ր «Առաջին» լրատւականը, թէ՞ որպէս լրատւամիջոց իր պարտքն է համարել հերթական ծառայութիւնը մատուցել ազգային արժէքներ չհանդուրժող եւ մեզանում արդէն 30 տարի մրափող նեոբոլշեւիկական շրջանակներին»: